RESOLUCIÓN do 2 de xaneiro de 2011 pola que se ordena a publicación do acordo do Consello da Xunta de Galicia do 30 de decembro de 2010, polo que se aproba a modificación da relación de postos de traballo dos departamentos da Administración da Xunta de Galicia referentes aos procesos de consolidación da disposición transitoria décima do V Convenio colectivo único do persoal laboral da Xunta de Galicia.
CONSELLERÍA DE FACENDA — III. OUTRAS DISPOSICIÓNS — 07/01/2011

A redución da temporalidade do emprego público nas administracións publicas é un obxectivo prioritario na Administración da Comunidade Autónoma de Galicia encamiñado a garantir a conversión do emprego temporal en emprego fixo e está na base dos procesos de consolidación desenvolvidos na disposición transitoria décimo sexta da Lei 13/2007, do 27 de xullo, de modificación da Lei 4/1988, do 26 de maio, da función pública de Galicia, así como na disposición transitoria décima do V Convenio colectivo único para o persoal laboral da Xunta de Galicia. Estas disposicións recollen as previsións da Lei 7/2007, do 12 de abril, do estatuto básico do empregado público que regula na disposición transitoria cuarta as convocatorias de consolidación de emprego a postos ou prazas que se atopen cubertas interinamente con anterioridade ao 1 de xaneiro de 2005.
Así pois, en cumprimento do disposto nestas disposicións legais a Administración procede a crear os postos nas distintas RPT da Xunta de Galicia que cumpren coas condicións e requisitos que se establecen.
A Administración asina o 21 de abril de 2008 o Acordo para a ordenación e mellora do emprego público no ámbito da Administración da Xunta de Galicia coas organizacións sindicais (CIG, CC.OO., e UGT). Este acordo recolle cal é o obxecto e os principios xerais do plan de consolidación, a transformación das relacións temporais de emprego de longa duración, sempre que as tarefas desempeñadas teñan carácter estrutural, en relacións permanentes de natureza funcionarial ou laboral, en atención da natureza do emprego que se vai consolidar.
A consolidación levarase a cabo mediante un proceso extraordinario de selección con suxeción aos principios de igualdade, mérito, capacidade, publicidade e concorrencia competitiva, que se esgotará coa sua propia resolución e terá carácter excepcional.
Entre as prazas afectadas polo proceso de consolidación referentes ao persoal laboral o acordo distingue dúas situacións ou momentos diferentes, e por conseguinte as prazas relaciónanse en dous anexos distintos:
Anexo I
Prazas que se incluirán:
Persoal con antigüidade anterior ao 1 de xullo de 1998 que,
-Tivese recoñecida a condición de indefinido na súa relación laboral por sentenza xudicial de data anterior ao 17 de setembro de 2007.
-Fose contratado directamente pola Xunta de Galicia baixo a modalidade de obra ou servizo determinado para a realización de programas ou servizos de carácter estrutural.
-Fose integrado por transferencia como persoal laboral anterior ao 1 de xullo de 1998.
-Por resolución da Subsecretaría de Traballo e Asuntos Sociais do 24 de xullo de1997 en virtude das previsións contidas no plan de emprego do INEM tivese recoñecida a condición de indefinido.
Anexo II
Persoal con antigüidade posterior ao 30 de xuño de 1998 e anterior ao 1 de xaneiro de 2005 que,
-Tivese recoñecida a condición de indefinido na súa relación laboral por sentenza xudicial de data anterior ao 17 de setembro de 2007.
-Fose contratado directamente pola Xunta de Galicia baixo a modalidade de obra ou servizo determinado para a realización de programas ou servizos de carácter estrutural.
-Fose integrado por transferencia como persoal laboral posterior ao 1 de xullo de 1998.
Rematado o proceso de análise da información e documentación, debe procederse á creación dos postos de traballo co obxecto de convocar posteriormente un proceso selectivo ao cal terá a obriga de concorrer o persoal a que se fai referencia na disposición transitoria décima, do V Convenio colectivo único para o persoal laboral da Xunta de Galicia.
En consecuencia, por proposta da Consellería de Facenda, consultadas as organizacións sindicais presentes na Mesa Xeral de Negociación da Comunidade Autónoma de Galicia e a Comisión de Persoal, o Consello da Xunta de Galicia na súa reunión do día 30 de decembro de 2010 adoptou o seguinte
ACORDO:
Primeiro.-Aprobar a modificación da relación de postos de traballo dos distintos departamentos da Xunta de Galicia, nos termos que se sinalan nos anexos a este acordo.
Segundo.-Ordenar a súa publicación no Diario Oficial de Galicia para os efectos da súa entrada en vigor a partir do día seguinte ao da súa publicación.
Visto o acordo adoptado polo Consello da Xunta de Galicia na súa reunión do 30 de decembro de 2010, relativo á aprobación da modificación da relación de postos de traballo dos distintos departamentos da Xunta de Galicia, coa finalidade de cumprir o dito acordo, dispoño que se publique no Diario Oficial de Galicia como anexo a esta resolución.
Santiago de Compostela, 2 de xaneiro de 2011.
Marta Fernández Currás
Conselleira de Facenda
Ver referencia pdf "00400D005P029.PDF"
ANEXO II
Ver referencia pdf "00400D005P029.PDF"
Ver referencia pdf "00400D006P057.PDF"
CÓDIGO - DESCRICIÓN DAS TITULACIÓNS ACADÉMICAS
2001	ARQUITECTURA.
2005	ENXEÑARÍA INDUSTRIAL.
2010	ENXEÑARÍA DE TELECOMUNICACIÓNS.
2032	LIC.MATEMÁTICAS.
2130	LIC. HISTORIA (ESPECIALIDADE ARQUEOLOXÍA)  OUTITULACIÓN EQUIVALENTE.
3001	ARQUITECTURA TÉCNICA.
3003	ENXEÑERÍA TÉCNICA AGRÍCOLA.
3005	ENXEÑERÍA TÉCNICA INDUSTRIAL.
3088	CAPITÁN DE PESCA.
6003	SEGUNDO CONVENIO.
CÓDIGO - DESCRICIÓN DOS COMPLEMENTOS SALARIAIS
B10	COMPLEMENTO SALARIAL DE SINGULARIDADE POR PERIGO SIDADE.
B11	COMPLEMENTO SALARIAL DE SINGULARIDADE POR TOXICIDADE.
B12	COMPLEMENTO SALARIAL DE SINGULARIDADE DE RESPONSABILIDADE.
B14	COMPLEMENTO SALARIAL DE SINGULARIDADE DE ESPECIAL DEDICACIÓN.
B16	COMPLEMENTO SALARIAL DE NOCTURNIDADE.
B18	COMPLEMENTO SALARIAL DE SINGULARIDADE POR PENOSIDADE.